

 **REPUBLIKA HRVATSKA**

**ŽUPANIJA PRIMORSKO GORANSKA**

 **GRAD CRES**

 **GRADONAČELNIK**

Klasa: 934-01/14-1/4

Ur.broj: 2213/02-03-03-17-11

U Cresu, 19. listopada 2017. godine

**GRAD CRES**

**GRADSKO VIJEĆE**

**- ovdje-**

Prijedlog za donošenje **Zaključka o suglasnosti na Pismo inicijative od 03. veljače 2017. godine i dopunu od dana 05. travnja 2017. godine društva Cresanka d.d. za dodjelu koncesije na pomorskom dobru za gospodarsko korištenje plaža u pojasu od hotela Kimen do kraja kampa Kovačine**

(s konačnim prijedlogom teksta Zaključka)

**I. Pravna osnova za donošenje predloženog Zaključka**

Pravna osnova za donošenje ovog Zaključka proizlazi iz čl. 48. Zakona o lokalnoj i područnoj (regionalnoj) samoupravi (Narodne novine br. 19/13 - pročišćeni tekst) i čl. 29. Statuta Grada Cresa (»Službene novine« Primorsko-goranske županije br. 29/09 i 14/13), te čl. 13. st. 3. Uredbe o postupku davanja koncesije na pomorskom dobru (Narodne novine br. 23/04, 101/04, 39/06, 63/08, 125/10, 102/11, 83/12 i 10/2017).

**II. Ocjena stanja i obrazloženje Zaključka**

Gradsko vijeće Grada Cresa je na svojoj sjednici 30. srpnja 2015. godine donijelo Zaključak o suglasnosti na Pismo inicijative i Dopunu pisma inicijative društva Cresanka d.d. sa zahtjevom za dodjelu koncesije na pomorskom dobru za gospodarsko korištenje plaža u Cresu, u pojasu od hotela „Kimen“ do kraja kampa „Kovačine“.

Primorsko - Goranska županija, Upravni odjel za pomorsko dobro promet i veze, uputila je dana 06. ožujka 2017. godine dopis Gradu Cresu sa zahtjevom za davanje mišljenja na novu inicijativu i traženje društva Cresanka d.d. iz Cresa za dodjelu koncesije na pomorskom dobru za gospodarsko korištenje plaža u Cresu, u pojasu od hotela „Kimen“ do kraja kampa „Kovačine“.

Dopisom društva Cresanka d.d. od dana 05. travnja 2017. godine koje je upućeno Gradu Cresu, dopunjeno je Pismo inicijative s obrazloženjem izmjena u odnosu na prijedlog iz 2015. godine i dostavljeni su novi grafički prilozi s označenim investicijama i djelatnostima na pomorskom dobru.

Iz sadržaja Pisma inicijative i njegove dopune proizlazi da je društvo Cresanka d.d. zatražilo dodjelu koncesije za gospodarsko korištenje pomorskog dobra koje uključuje sportsko - rekreativne i ugostiteljske djelatnosti, i to iznajmljivanja sandolina, pedalina, barki, ležaljki, kajaka, dasaka za jedrenje, aqua park, obavljanje djelatnosti ugostiteljstva, održavanje zabavnih manifestacija i sadržaja, postavljanje sezonskih vezova za barke, škole ronjenja, vodenih sportova, prijevoza ronioca, te uključuje i investicije na pomorskom dobru i to ojačanje valobrana kod Vile Kimen, rekonstrukcija platoa za iznajmljivanje sandolina i pedalina sa pristupom osobama sa smanjenom pokretljivošću, postava montažnih plažnih objekata, produženje betonskih sunčališta, produženje pristana, uređenje i opločenje kvalitetnim kamenom platoa za ugostiteljsku djelatnost sa opremanjem istoga, organizirana događanja, prihranjivanje plaža, održavanje obalnog zida, hortikulturno uređenje, dogradnja betonskog sunčališta s aquaganom, izgradnja betonskog platoa, postava nove komunalne opreme (tuševi, klupe, oznake, kante za prikupljanje otpada), čišćenje plaže i podmorja, nabava plutajuće brane za sprječavanje zagađenja.

Navodi se da ukupna površina kopnenog i morskog dijela pomorskog dobra na kojem je zatražena koncesija iznosi 36.212 m2.

U Pismu inicijative posebno se napominje da se ne predviđa naplata ulaska na plažu niti kontrola ulaska na plažu, kao i da dio predviđenih aktivnosti na pomorskom dobru neće obavljati Cresanka d.d., već postojeći korisnici s kojima se planira sklopiti ugovore o podkoncesiji za korištenje pomorskog dobra.

Isto tako, navodi se da je koncesija zatražena na rok od 20 godina.

Sukladno čl. 17. Zakona o pomorskom dobru i morskim lukama (NN br. 158/03, 100/04, 141/09, 38/09, 123/11, 56/16), koncesija za gospodarsko korištenje pomorskog dobra daje se na temelju provedenog javnog prikupljanja ponuda. Prema članku 20., Odluku donosi županijska skupština, a prethodni postupak provodi nadležno upravno tijelo u županiji.

Prema članku 13. Uredbe o postupku davanja koncesije (NN br. 23/04, 101/04, 39/06, 63/08, 125/10, 102/11, 83/12, 10/17), nadležno tijelo za provođenje postupka koncesije dužno je obavijestiti grad / općinu na čijem području se pokreće postupak davanja u koncesiju pomorskog dobra o prijedlogu Odluke.

Sukladno članku 24. Zakona o pomorskom dobru i morskim lukama, odluka o koncesiji sadrži područje pomorskog dobra koje se daje na upotrebu ili gospodarsko korištenje; način, uvjeti i vrijeme uporabe ili gospodarskog korištenja pomorskog dobra, stupanj isključenosti opće upotrebe, naknadu koja se plaća za koncesiju, ovlaštenja davatelja koncesije, opis objekata podgradnje i nadgradnje koji se nalaze na pomorskom dobru i daju u koncesiju, te prava i obveze ovlaštenika koncesije uključujući i obvezu održavanja i zaštite pomorskog dobra.

Naknada za koncesiju uplaćuje se u korist državnog proračuna u 1/3 iznosa, u korist proračuna županije u 1/3 iznosa i u korist proračuna grada ili općine u 1/3 iznosa.

Suglasnost Grad Cresa na Pismo inicijative predstavlja podršku pokretanju postupka davanja u koncesiju i daje se isključivo pod uvjetom da se ulazak u područje pod koncesijom ne naplaćuje niti ograničava te da ostane slobodno za sve posjetitelje.

U cilju održanja kvalitete ponude koja je trenutno dostupna na predmetnom području, posebno se sugerira društvu Cresanka d.d. da svim postojećim pružateljima sportsko – rekreativnih i ugostiteljskih usluga koji posluju na temelju koncesijskih odobrenja omogući nastavak obavljanja istih djelatnosti pod jednakim uvjetima i na način koji je prihvatljiv i realno održiv u poduzetničkom smislu.

Slijedom navedenog, predlaže se Gradskom vijeću Grada Cresa donošenje Zaključkao suglasnosti na Pismo inicijative od 03. veljače 2017. godine i dopunu od dana 05. travnja 2017. godine društva Cresanka d.d. za dodjelu koncesije na pomorskom dobru za gospodarsko korištenje plaža u pojasu od hotela Kimen do kraja Kampa Kovačine.

**III. Potrebna sredstva**

Za provođenje predloženog Zaključka nisu potrebna posebna sredstva.

**IV. Tekst prijedloga Zaključka**



**GRAD CRES**

 Na temelju članka 29. Statuta Grada Cresa (»Službene novine« Primorsko-goranske županije br. 29/09 i 14/13), Gradsko vijeće Grada Cresa na sjednici održanoj dana 27. listopada 2017. godine, donijelo je

**Zaključak**

**o suglasnosti na Pismo inicijative od 03. veljače 2017. godine i dopunu od dana 05. travnja 2017. godine društva Cresanka d.d. za dodjelu koncesije na pomorskom dobru za gospodarsko korištenje plaža u pojasu od hotela Kimen do kraja Kampa Kovačine**

**I.**

Daje se suglasnost na Pismo inicijative od 03. veljače 2017. godine i dopunu od dana 05. travnja 2017. godine društva Cresanka d.d. za dodjelu koncesije na pomorskom dobru za gospodarsko korištenje plaža u pojasu od hotela Kimen do kraja Kampa Kovačine pod uvjetom da se ulazak u područje pod koncesijom ne naplaćuje niti ograničava te da ostane slobodno za sve posjetitelje.

**II.**

Posebno se sugerira društvu Cresanka d.d. da svim postojećim pružateljima sportsko – rekreativnih i ugostiteljskih usluga koji temeljem koncesijskih odobrenja posluju na području na kojem je zatražena koncesija, omogući nastavak obavljanja istih djelatnosti pod jednakim uvjetima i na način koji je prihvatljiv i realno održiv u poduzetničkom smislu.

**III.**

Ovaj Zaključak stupa na snagu danom donošenja.

Klasa: 934-01/14-1/4

Ur.broj: 2213/02-01-17-12

Cres, 27. listopada 2017. godine

Gradsko vijeće Grada Cresa

Predsjednica

Maja Sepčić, v.r.